KYK: Malawi-kinders kry 1ste malaria-inentings in wêreld | Netwerk24
Kinders in Malawi het Dinsdag die wêreld se eerste malaria-inenting begin kry.
Die Wêreldgesondheidsorganisasie (WGO) sê in 'n mediaverklaring wat in Genève uitgereik is dat die baanbrekersprogram behels dat kinders tot en met twee jaar oud met die entstof, wat as RTS, S bekend staan, ingeënt word.
Dit gaan binne enkele weke ook in Ghana en Kenia beskikbaar gestel word.
"Dit het die potensiaal om tienduisende kinders se lewens te red," sê dr. Tedros Adhanom, direkteur-generaal van die WGO, in die verklaring.
Volgens die organisasie is vinnige vooruitgang in die laaste 15 jaar met behulp van muskietnette en ander ingrypings gemaak om malariasterftes onder kinders op die vasteland te voorkom.
"In die laaste tyd het die situasie egter weer agteruitgegaan, en in sommige gebiede selfs teruggekeer na wat die omstandighede voorheen was," sê Adhanom.
"Ons het nuwe oplossings nodig om weer op die regte pad te kom en hierdie inentings is 'n kragtige hulpmiddel om daarin te slaag."
Dit het 30 jaar geneem om die entstof te ontwikkel en dit is tot op hede die enigste wat malaria in kinders voorkom. "In kliniese toetse is bevind dat die entstof sowat vier uit tien malariagevalle – wat drie uit tien lewensgevaarlike malaria insluit – kan voorkom," sê Adhanom.
Die loodsprogram wat nou in die drie lande begin word, sal die WGO help om vas te stel of dit effektief in ander lande aangewend kan word. Daar sal byvoorbeeld gekyk word of kindersterftes weens malaria danksy die inentings afneem en of die ouers getrou en betyds hul kinders vir die vier vereiste inentings neem.
Die inenting gaan na raming 360 000 kinders per jaar in die drie lande bereik. Die regerings in die lande sal bepaal waar die inentings gedoen sal word.